覽古十四首 十
作者：吳筠
朝代：唐

paragraphs: 絳侯成大績，賞厚位仍尊。
一朝對獄吏，榮辱安可論。
蘇生佩六印，奕奕爲殃源。
主父食五鼎，昭昭成禍根。
李斯佐二辟，巨釁鍾其門。
霍孟翼三后，伊戚及後昆。
天人忌盈滿，茲理固永存。
方知得意者，何必乘朱輪。
滅景栖遠壑，弦歌對清樽。
二疏返海濱，蔣詡歸林園。
蕭灑去物累，此謀誠足敦。